google/wiki40b huggingface dataset:
Dorothea Krag

Dorothea Krag (født 27. september 1675, død 10. oktober 1754 på Gisselfeld) var en dansk generalpostmester og adelsdame av slekten Krag (slekt fra Jylland). 
Hun var datter av oberst Mogens Krag til Kaas (1625–1676) (g. 1. gang med Dorte Rosenkrantz) og 2. hustru Helvig Arentsdatter von der Kuhla (ca. 1645-1676). Faren hadde vært velsett ved hoffet, og selv fikk hun også adgang til de fornemste sirkler da hun i 1694 giftet seg med den 44 år eldre diplomat og politiker Jens Juel til Juellinge (1631-1700). Da han døde, giftet hun seg - straks det obligatoriske sørgeår var omme - den 25. mai 1701 på Københavns slott med Frederik IVs halvbror, den jevnaldrende Christian Gyldenløve til Gisselfeld (1674-1703 Odense) (se Moth), hvis 1. hustru, U.F. Gyldenløves datter Charlotte Amalie Danneskiold-Laurwigen, hadde dødd i barselseng den 7. desember 1699. 
Med Christian Gyldenløve (mor: Sophie Amalie Moth) fikk Dorothea Krag sønnene Christian og Frederik Danneskiold-Samsøe - og, ifølge Store norske leksikons artikkel "Danneskiold", comtesse Frederikke Louise Danneskiold-Samsøe (født 2. oktober 1699 ["formentlig på Akershus" ifølge Danmarks Adels Aarbog 1997-99, s. 881], + 1744), som i 1720 ble gift med hertug Christian August I av Slesvig-Holsten-Sønderborg-Augustenborg (1696-1754). En av dette ektepars etterkommere var prinsesse Auguste Viktoria av Schleswig-Holstein-Sonderburg-Augustenburg (1858-1921), som i 1881 ble gift med keiser Vilhelm II av Tyskland (1859-1941).

Generalpostmesterinne

Gyldenløve døde allerede i 1703, og Dorothea forhandlet en avtale frem med Frederik IV, om at hun skulle ha inntektene fra postembedet frem til 1711, hvor hun skulle avstå det mot en årlig pensjon. Som med hennes avdøde ektemann, var det heller ikke forventet at Dorothea skulle ta aktivt del i styringen av postvesenembedet. Hun overrasket derfor samtiden, ved straks å overta ledelsen og redusere postdirektøren til sin representant og talsmann. I 1705 reformerte hun selve embedet og i 1709 innførte hun postkusker med signalhorn, samt oldenborgernes røde og gule farver på uniformene. Ved avståelsen av embedet i 1711, hadde landet et velfungerende postvesen med et større årlig overskudd.

Gisselfeld

I 1715 giftet hun seg med geheimeråd Hans Adolf Ahlefeldt (1679–1761), hvormed hun fikk datteren Anna Joachimine. Ifølge Gyldenløves testamente, kunne Dorothea fortsatt residere på Gisselfeld, også i et nytt ekteskap. Her ødslet ekteparet godset bort, således at Gyldenløves sønners arv ble kraftig redusert. Sønnesønnen Frederik Christian Danneskiold-Samsøe fikk i oppgave å etablere det jomfrukloster, som Gyldenløve og Dorothea testamentarisk hadde tilsett Gisselfeld.
Dorothea skildres som en begavet og åndrik dame, både ansvarsbevisst og lettsindig, hvilket tydelig ses i kontrasten mellom styringen av postembedet og godsdriften. På sine eldre dager ble hun blind, men fikk etter en operasjon i 1751 synet tilbake. Hun ble stammor til adelsslekten Danneskiold-Samsøe. Begravet i Eckernførde kirke.
Isefjorden (Danmark)

Isefjorden er en ca. 35 km lang og 305 km² stor terskelfjord, den indre del er betydelig dypere enn den ytre delen. Fjorden ligger i NordvestSjælland og har sitt utløp i Kattegat mellom Hundested og Rørvig. Deler av Isefjorden har egne navn.
Fjorden er i gjennomsnitt 5-7 meter dyp med en maks dybde på 17 meter på vestsiden av Orø. Saltinnholdet ligger mellom 1,6% og 2,2%.
Fagverksbro

Fagverksbro er en bro  hvor brobanen bæres av et fagverk.

Historie

Etter at fagverksstatikken ble utviklet kunne en konstruere større trebroer og stålbroer.
Metoden var blant annet kjent i Russland i 1840. Culman, en tysk konstruktør, var den første som benyttet grafiske metoder for blant annet beregning av fagverk (1866).
Som fagverk var det mulig å bygge broer med lange spenn. I 1889–1890 ble 
broen Forth jernbanebro over elven Firth of Forth i Skottland bygget. Denne hadde lengste spenn på 521 m.
I Norge er det bygget en rekke stålfagverksbroer i forbindelse av utbyggingen av vei- og jernbanenettet. I de senere årene er det bygget mest fagverksbroer i tre.

Statisk system

Bildet til venstre viser en typisk fagverksbro. De ytterste stavene tar trykk, de ytterste vertikale på hver side tar strekk, de skrå veksler annenhver gang på å ta strekk og trykk.
Vertikale som ligger midt mellom to skrå hvor en tar strekk og en tar trykk er såkalte "nullstaver". Overgurt tar trykk og undergurt tar strekk.
I de aller fleste broer av denne typen er de to fagverksrammene bundet sammen med tverrbjelker eller egne fagverk. 
Hvilke staver som tar trykk og hvilke som tar strekk er avhengig av hvordan stavene står i forhold til hverandre og hvordan de dynamiske kreftene virker. I tillegg er den geometriske utformingen av over- og undergurt avgjørende for påkjenningen i stavene. 
Noen overgurter er formet som en bue.
Officerspokalen

Officerspokalen II er en vandrepremie som går til beste skytter på 10-skudden, også kalt grunnlaget, i klasse 3-5 på Landsskytterstevnet. Det skytes 3 skudd stående, 3 skudd knestående og 4 skudd liggende på 3 minutter. Den må vinnes 3 ganger for å fås til eie, og det har ingen klart siden den ble satt opp i 1929, den er dermed det troféet som har gått lengst. Endel skyttere har to napp, men ingen har så langt greid det avgjørende, tredje nappet, for å få pokalen til odel og eie. Fra og med 1990 har vinneren alltid hatt fullt hus, dvs. 100 poeng, med et varierende antall sentrumsblinker.
Den gedigne pokalen i sølv er utformet som en kule med en skytter i knestående skytestilling på toppen. Kulen er holdt oppe av fire Krag-Jørgensen-geværer som står på en sokkel.
Jarfjorden

Jarfjorden (skoltesamisk: Ruʹvddvuõnn; nordsamisk: Ruovdevuonna; kvensk: Rautavuono) er en fjordarm av Varangerfjorden i Sør-Varanger kommune i Finnmark. Fjorden har innløp mellom Oterneset i vest og Rundskjeret i øst og strekker seg 21 kilometer sørover til Jarfjordbotn. Like innenfor innløpet ligger Lille Jarfjorden nesten parallelt til Jarfjorden på østsida.
Det ligger få bosetninger innover i fjorden før bygden Lanabukt på østsida. Et stykke lenger sør ligger grenden Storbukt og bygden Tårnet. Her svinger fjorden nesten nitti grader vestover og inn det siste stykket til Jarfjordbotn. 
Fylkesvei 886 går langs sørsiden av fjorden. Ved fjorden er Norges eldste grunnfjell, humpegneis, som er en over 2800 millioner år gammel ortogneis.
Den felles sikkerhets- og forsvarspolitikks tjenestemedalje

CSDP-medaljen, eller Medaljen for tjeneste i felles sikkerhets- og forsvarspolitikk, er en medalje innstiftet 1. januar 2003 av Den europeiske union til deltagere i operasjoner iverksatt som en del av unionens felles sikkerhets- og forsvarspolitikk. Medaljen tildeles militært personell, politifolk og sivile som tjenestegjør i operasjoner iverksatt av EU. Medaljen tildeles for minimum 30 dagers tjeneste.
Harald Nissen (heraldiker)

Faglig virke

Nissen er cand.real. fra Universitetet i Oslo med bifagene matematikk og kjemi og hovedfag zoofysiologi. Han har arbeidet ved universitetsbibliotekene i Oslo og Trondheim, fra 1964 ved Det Kongelige Norske Videnskabers Selskab, Biblioteket, som i dag er Gunnerusbiblioteket ved NTNU Universitetsbiblioteket. Han har hatt ansvaret for oppbygging av de biologiske samlinger ved biblioteket, og har utgitt bibliografier innen museumsfag og biologi og skrevet artikler om bibliotekfaglige emner.
Nissen var sekretær i Trondhjems Historiske Forening 1979-1996. Han var medlem av Utvalget for merking av historiske bygninger i Trondheim (oppnevnt av Trondhjems Historiske Forening) 1994–2006 og er medlem av Det Kongelige Norske Videnskabers Selskab, hvor han har vært generalsekretær ved Selskabets Akademi 1996–2001 og visegeneralsekretær ved selskabet 2002–2007.
Sammen med sin onkel Gunnar Brun Nissen utgav han boken Slekten Nissen fra Bov sogn i Sønderjylland om sin slekt Nissen i 1978; kildematerialet til boken utgjør privatarkiv nr. 33 ved NTNU Universitetsbiblioteket, Gunnerusbiblioteket.
Han er far til politikeren Harald August Nissen.

Heraldisk virksomhet

Nissen er en kjent og aktiv heraldiker som sammen med sin kollega cand. philol. Monica Aase, har bygget opp en betydelig samling av heraldisk faglitteratur ved Universitetsbiblioteket i Trondheim. Han har holdt en lang rekke faglige foredrag innenfor området heraldikk i Norge og utlandet, bl.a. på internasjonale kongresser.
Nissen er en sentral medarbeider i de heraldiske bøkene Norske kommunevåpen (1987) og Segl i Universitetsbiblioteket i Trondheim (1990), samt i rådet til det skandinaviske Heraldisk Tidsskrift. Han har skrevet en mengde artikler om heraldiske emner i Heraldisk Tidsskrift, andre tidsskrifter, kongressrapporter m.v. Artiklene er om moderne norske kommunevåpen, om våpen i gamle kirker og på bygg som Austrått, om våpen fra middelalderen og fra senere tid, samt om norske og utenlandske slektsvåpen. 
Hans egen slekt, Nissen (fra Sønderjylland), har dette våpenskjoldet i heraldisk beskrivelse (blasonering):I sølv en springende rød hind lagt på tre grønne graner. På hjelmen en springende rød hind lagt på tre grønne graner (Hans Cappelen: Norske slektsvåpen, Oslo 1969, side 177).

Utmerkelser

Nissen fikk i 2007 Svenska Heraldiska Föreningens Förtjänstmedalj i gull, og mottok Det Kongelige Norske Videnskabers Selskabs minnemedalje i gull i 1985. Han ble æresmedlem i Trondhjems Historiske Forening i 2013.
Ladislav Prášil

Idrettskarriere

Prášil deltok ved ungdoms-VM i friidrett 2007, der han kom på 31.-plass i kvalifiseringsrunden, med 16,97 meter, og gikk ikke videre til finalen. I 2008 kom han på 2.-plass ved det tsjekkiske U23-mesterskapet. 
I 2009 kom han på 3.-plass ved det tsjekkiske mesterskapet innendørs, og han ble tsjekkisk juniormester innendørs. Han ble også juniormester utendørs, og kom på 4.-plass i det tsjekkiske seniormesterskapet. Han fikk også sølv ved det tsjekkiske U23-mesterskapet. Internasjonalt deltok han ved junior-EM i friidrett 2009, der han kom på 7.-plass med 18,85 meter (6 kg). 
Ved det tsjekkiske innendørsmesterskapet i 2010 kom han på 3.-plass, og utendørs kom han på 5.-plass i det tsjekkiske seniormesterskapet. Han ble tsjekkisk U23-mester i kulestøt utendørs dette året. Ved det tsjekkiske mesterskapet i 2011 kom han på 5.-plass, og ved U23-EM i friidrett 2011 kom han også på 5.-plass. I 2012 ble han både tsjekkisk mester i U23-klassen og i seniorklassen. Han deltok ved EM i friidrett 2012, og fikk 19. lengste støt i innledningsrunden, og nådde dermed ikke finalen. 
Han vant sitt andre tsjekkiske mesterskap i seniorklassen i 2013. Internasjonalt fikk han bronse ved EM i friidrett innendørs 2013, bak Asmir Kolašinac og Hamza Alić. Ved Lag-EM i friidrett 2013 konkurrerte Tsjekkia i First League, og Prášil vant der kulestøtkonkurransen, som ga 12 poeng i lagkonkurransen. Han kom på 5.-plass ved VM i friidrett 2013, og han kom også på 3.-plass sammenlagt ved Diamond League 2013, med 3 poeng. Han kom på 3.-plass ved både FBK-games, Sainsbury's Grand Prix og Memorial Van Damme dette året. 
I 2014 kom han på 2.-plass ved det tsjekkiske mesterskapet utendørs, og han fikk 13. lengste støt i innledningsheatet ved EM i friidrett 2014, og var dermed ikke blant de 12 som gikk til finalen. i 2015 fikk han bronse ved det tsjekkiske mesterskapet innendørs. Ved EM i friidrett innendørs 2015 i Praha fikk han bronse, bak hhv. David Storl og Asmir Kolašinac.
Epichrysomallinae

Utseende

Små, gul- eller brunaktige vepser. Bakkroppen er stor og pæreformet.

Levevis

Disse artene lever inne i fruktstandene (syconia) til fikener, men de bestøver ikke fikenene. De blir dermed parasitter på fikenen, og er avhengige av at andre fikenvepser tar seg av bestøvingen.

Utbredelse

Gruppen er utbredt i alle verdensdeler.
Menneskevennen

Menneskevennen (etablert 1861) var frem til 2017 navnet på medlemsbladet Edru Livsstil, som utgis av Det Norske Totalavholdsselskap. Bladet ble etablert av Asbjørn Kloster for landets første avholdsforening i Stavanger, og utgitt ukentlig siden 1888.  
Blant de tidligste redaktørene finner en legen Oscar Nissen (1879–83), politikeren Sven Aarrestad (1883-1905 og 1922-27) og Ole Steffensen Isene (1906–21) .
Edru Livsstil kommer (per 2018) ut med fire nummer i året, i et opplag på 300 eksemplarer. Ansvarlig redaktør per 2018 er Marit Barenes.
Rauland skisenter

Rauland Skisenter er fjellbygda Raulands største skisenter med 26 nedfarter i de fleste vanskelighetsgrader med totalt over 20 km nedfarter. Senteret ble utvidet i 2007 med et anlegg i Holtardalen.
Jennifer Morrison

Karriere

Morrison er fremfor alt kjent fra fjernsyn. Hun spilte dr. Allison Cameron i 129 episoder i dramaserien House M.D., og spiller for tiden Emma Swan i eventyrserien Once Upon a Time, som har gått på TVNorge. Hun har også vært med i gjesteroller i How I Met Your Mother og Dawson's Creek.
Av filmer har hun spilt en birolle i Star Trek (2009) og den kvinnelige hovedrollen i Warrior (2011) med Joel Edgerton, Tom Hardy og Nick Nolte.
76 Squadron RAF

76 Squadron RAF var en skvadron underlagt Royal Air Force. Den ble operativ som jagerskvadron under første verdenskrig. Like etter utbruddet av annen verdenskrig ble den oppsatt med bombefly, og fløy hele krigen under 4. gruppe i Bomber Command. I mai 1945 ble hele 4. gruppe overført til Transport Command, og 76 Squadron begynte å fly Dakota IV. Etter å vært nedlagt siden 1960, da skvadronen igjen fløy bombefly, ble 76 gjenopprettet i 2007 med Short Tucano som en treningsskvadron for navigatører. I mai 2011 ble skvadronen igjen deaktivert som en følge av budsjettnedskjæringer i det britiske forsvaret.
Blodspor

Forutsetninger

Hunden skal vise evne og vilje til å spore et utlagt kunstig spor med blod som markering i cirka 600 meter. Utgangspunktet skal være en angitt skuddplass markert med blod. Fra skuddplassen skal fluktretningen være markert (i de første 25 meterne). Sporet skal markeres med cirka 0,3 liter blod og legges med naturleg forløp i terreng med normal tetthet av hjortevilt og på slik måte at det danner fire vinkler. På minst to steder skal markeringen med blod opphøre i minst 10 meter. Minst ett av disse skal være i vinkel, der blodoppholdet skjer i brutt fluktretning. Det skal også markeres et sårleie i sporet. Ved enden av sporet skal det legges ut en del av viltet som er merket med samme blod som ble brukt i sporet. Blodsporet skal være minst 12 timer gammelt. Sporet kan ikke legges på snø eller frossen mark.
Blodsporet legges (stemples med en såkalt sporstav) med vanlig skrittavstand (0,5-1 m) mellom stemplene. Sporstart og sporslutt markeres med oppsparking av marken og ekstra blod. Sårleiet markeres på samme måte som sporstart og sporslutt. I enden av sporet må det legges ut en del av et hjortevilt, for eksempel en fot eller en hudbit. Delen må markeres med ekstra blod. Et blodsporet skal være minst 12 timer gammelt. Det vanlige er at blodsporet legges ut dagen før og er mellom 12 og 24 timer gammelt. Hunden skal føres i ei line som er minst 5 meter lang. Det er ekvipasjen (altså hund og hundefører sammen) som godkjennes.
Slaget ved Narva i 1704

Slaget ved Narva ble den andre russiske beleiringen av svenske Narva under den store nordiske krigen, og bevirket at Russland erobret byen den 9. august 1704 hvor de massakrerte alle de svenske innbyggerne.
Fire år etter det første slaget ved Narva marsjerte tsar Peter igjen mot byen i et forsøk på å erobre den. Peter marsjerte med 45 000 mann. Garnisonen i Narva ble kommandert av generalmajor Henning Rudolf Horn av Ranzien og besto av 3 800 infanterister og 1 300 kavalerister. Russerne gikk til angrep på tre fronter og etter et langt slag tok de byen. General Horn, flere offiserer og mange svenske soldater ble fanget, og om lag 3 000 svensker ble drept eller skadet. Russerne, selv om de vant, hadde store tap, 13 000 mann under hele beleiringen og det siste angrepet.
I august samme året signerte Peter I Narva-traktaten i byen.
Jenta fra landet

Jenta fra landet er et musikkalbum med Frøya, utgitt den 29. desember 2008. Albumet lå 11 uker på VG-lista og endte med 6.-plass som beste plassering. Dette er hennes debutalbum under navnet Frøya.
Gray-kode

Gray-kode, eller «reflektert binær kode» er et binært kodesystem der to etterfølgende verdier bare er ett bit forskjellige. Koden har fått navn etter Frank Gray som søkte patent på koden i 1947.

Bruk

Gray-kode benyttes i posisjons enkodere som angir rotasjon eller lengde. Kodingen kan brukes for å sende data der mottageren ønsker å kontrollere rekkefølgen eller å identifisere data som ikke mottas. Graykoding kan redusere kompleksiteten i kodingen av bilder over til en datastrøm. Gray-kode ble lenge brukt i CRT-TV-er for å gi et mindre hakkete bilde.
Gray-kode kan brukes sammen med Manchester-koding.
Gilbjerg Hoved

Gilbjerg Hoved på 56°7'40" nordlig bredde, et lite stykke vest for Gilleleje, er det nordligste punktet på øya Sjælland i Danmark. Den rette linja over havet mellom Gilbjerg Hoved og Kullaberg i Höganäs kommune i Sverige er grensa mellom Øresund og Kattegat.
Gilbjerg Hoved er en sandstrand som det stiger en omtrent 33 meter høy moreneformasjon opp fra, med en steil og skogløs skråning som på dansk blir kalt en klint. Langs kanten av denne skråninga eller klinten går det en sti, Gilbjergstien, som fører fra Gilleleje til fritids- og sommerhusområdet Strand Esbønderup. Øverst på klinten står en minnestein over Søren Kierkegaard med Kierkegaard-sitatet: «Hvad er sandhed andet end en leven for en idé».
En del av området rundt Gilbjerg Hoved er fredet på grunn av naturforholdene (ca. 25 ha), mens et område på rundt 40 ha som omgir Gilbjerg Hoved er pekt ut som såkalt EU-habitatområde på grunn av sin karakter av særegen naturtype: «klinter med vegetation langs de atlantiske kyster og Østersøkysterne».
Vektløfting under samveldelekene 2002

Vektløfting under de britiske samveldeleker 2002. Vektløfting var en av flere sporter under de syttende samveldelekene som ble arrangert i Manchester i England i perioden 25. juli til 4. august 2002. Det var fjortende gangen som vektløfting var med på programmet i Samveldelekene. I lekene i 2002 ble det konkurrert i åtte vektklasser i for men og syv for kvinner. Det var første gangen som kvinner deltok i vekløfting i samveldelekene. Det ble utdelt tre sett medaljer i hver vektklasse; rykk, støt og sammenlagt. I tillegg var det en øvelse i benkpress for funksjonshemmede for menn. India ble beste nasjon med elleve gullmedaljer foran Kamerun med ti.
Jonas Renkse

Karriere

Jonas Renkse startet sin musikkarriere i Katatonia, som han grunnla med Anders Nyström. Han er vokalist, låtskriver og tidligere trommeslager (1991-1994, 1996-1998). I 1995 tok Katatonia en pause, siden de ikke hadde en passende besetning, og Renkse var derfor med å forme sideprosjektet October Tide.
I 1996 gikk Renkse over til en ren stemme, siden han ikke var i stand til å utføre growl-vokalen lenger. Etter 1998, bestemte Renkse seg for å fokusere på vokalen, og gikk derfra vekk fra å spille trommer.

Personlig liv

Jonas Renkse er bestevenn med gitaristen, Mikael Åkerfeldt fra bandet Opeth. Renkse har også en sønn
Raith Rovers FC

Historie

Raith Rovers ble stiftet i 1883. I 1891/1892-sesongen var de med i Midland League, men fortsatte deretter utenfor seriespill fram til 1901, da de ble med i Northern League. Året etter ble de valgt inn i Scottish Football League (Division 2). Klubben vant 2. divisjon i 1908, men ble ikke valgt inn i 1. divisjon. Etter 2.-plass de to neste sesongene ble klubben valgt inn i øverste divisjon i 1910. I 1913 spilte Raith Rovers sin første og hittil eneste FA-cup-finale, da de tapte 0-2 for Falkirk.
I motsetning til engelske The Football League holdt ligaen i Skottland det gående gjennom 1. verdenskrig (dog med bare én divisjon). Men klubbenes økonomi var dårlig i krigsårene, og i 1917 ble Raith Rovers, Aberdeen og Dundee bedt om å trekke seg fra ligaen for å begrense reisekostnadene til de andre klubbene. Alle tre klubbene kom med igjen i 1919.
Raith Rovers' beste sesong i ligaen var 1921/1922-sesongen, da de ble nummer tre i 1. divisjon. Klubben klarte imidlertid ikke å holde seg i toppsjiktet, og rykket ned i 1926. De neste tiårene ble det flere opp- og nedrykk. Da ligaen ble omstrukturert i 1975, rykket Raith ned i den nye Second Division (nivå tre). I 1993 rykket klubben opp i øverste divisjon igjen, for første gang siden 1970. To år etter vant Raith Rovers den skotske ligacupen, og fikk dermed spille i UEFA-cupen for første gang. De ble slått ut av Bayern München, som til slutt vant UEFA-cupen 1995/96. Raith Rovers rykket ned fra øverste divisjon for siste gang så langt i 1997.
Saltaske

En saltaske er en slags dobbel veske som henges bak salen på en hest, ponni eller et annet ridedyr, eventuelt en motorsykkel eller sykkel.
Den er laget slik at en veske henger på hver side av hesten, med en bred rem fra den ene til den andre over ryggen på hesten, med stropper som kan festes i salen for å forhindre at den glir bakover. Saltasken brukes til å ha ting i hvis man skal på tur, eller telttur med hesten. Størrelse, farge og prisklasse varierer.
Afferent nerve

Afferente nerver eller sensoriske nerver er nerveceller som formidler nerveimpulser til ryggmargen og hjernen fra sanseceller som registrerer tilstanden i og utenfor kroppen. De sensoriske aksonene til disse cellene kalles derfor afferente (tilførende).
Transafrikansk hovedvei 8

Transafrikansk hovedvei 8, TAH 8 eller Lagos-Mombasa-Highway er del av det Transafrikansk hovedveinettet som blir utviklet og vedlikeholdt av Den afrikanske union, UNECA og Afrikabanken. Veien går mellom Lagos i Nigeria og Mombasa i Kenya og har en lengde på 6 259 km. Den kan betraktes som en forlengelse av Dakar-Lagos-Highway, når begge er ferdige vil denne øst-vest-forbindelsen ha en samlet lengde på 10 269 km.

Strekning

Strekningen går gjennom Nigeria, Kamerun, Den sentralafrikanske republikk, Den demokratiske republikken Kongo, Uganda og Kenya.
På de asfalterte delstrekningene i Nigeria, Kamerun, Uganda og Kenia er veien sterkt trafikkert. Avsnittet gjennom Den demokratiske republikken Kongo går imidlertid gjennom områder med regnskog. Området har ofte heftige regnvær, dette fører til at veien der for det meste består av slammstrekninger som ikke er kjørbare. I tidsrommet 2002–2011 har strekningen mellom Kisangani og Walikale blitt satt istand av den tyske organisasjonen Deutsche Welthungerhilfe e.V.
Fritt Ords Pris

Fritt Ords Pris, også omtalt som Fritt Ord-prisen, er en årlig utmerkelse gitt av den private stiftelsen Fritt Ord. Den er Stiftelsen Fritt Ords høyeste utmerkelse, og deles ut i mai, i tilknytning til markeringen av Norges frigjøring i 1945. 
Prisen gis til en, unntaksvis flere, personer eller organisasjoner som har bidratt til områder der organisasjonen virker, særlig i arbeidet for ytringsfrihet. Prisen består av en statuett av Nils Aas, og et pengebeløp. Tildelingen foretas i et særskilt arrangement i Operaen i Oslo. 
Fritt Ord deler også ut prisen Fritt Ords honnør.
Landhockey under Asialekene 1974

Landhockey under Asialekene 1974. Landhockey var en av sportene under de sjuende Asialekene som ble arrangert i Teheran i Iran. Det var femte gangen som landhockey var med på programmet i Asialekene. Landhockeyturneringen ble avviklet i perioden 6. til 15. september 1974. Seks herrelag deltok i turneringen.